google/wiki40b huggingface dataset:
סרט בורקס

סרט בורקס היא סוגה קולנועית שהייתה נפוצה בקולנוע הישראלי משנות השישים והשבעים עד אמצע שנות השמונים. 
בסוגה זו הסרטים בנויים ממקטעים מתחלפים של מלודרמה וקומדיה, אשר במרכזה עומדות דמויות סטראוטיפית של יהודים ישראלים מעדות שונות. דמות מזרחית מובילה את הסרט ובמרכז הסרט תיאור של משפחה, קהילה או שכונה מזרחית כסביבה יהודית פרה-מודרנית, ותיאור של הקונפליקט בינה לבין הישראליות העברית-אשכנזית, המוצגת כמודרנית. לסרטי הסוגה יש סוף טוב, שלרוב מתקיימת בו חתונה בין בני העדות השונות.

מקור השם

המונח "סרט בורקס" נטבע ככל הנראה על–ידי במאי הקולנוע בועז דוידזון, שביים מספר סרטי בורקס קלאסיים. 

על משמעות הצירוף "סרט בורקס" סיפר דוידזון: 
"בשנת 1971 עשיתי עם אסי דיין סרט בשם "חצי חצי", ומשום מה הייתה לי פנטזיה שזה יהיה סרט צ'כי, אירופי ופיוטי כזה. ואז תפסתי את עצמי ושאלתי מה פתאום סרט צ'כי? אני הרי גדלתי וחייתי בתל אביב. וכמו שהיו אז מערבוני הספגטי האיטלקיים, חשבתי שאני צריך לעשות סרטי בורקס. הביטוי הזה היה כנראה מוצלח מאוד, כי הוא תפס ונשאר עד היום".
בהזדמנות אחרת אמר דוידזון ש"בורקס" מסמן עבורו דווקא משהו נעים, חם וטעים ממש כמו הסרטים שלו - בשונה מהמשמעות השלילית שניתנה לצירוף "סרטי-בורקס" בביקורת הקולנוע הישראלית.
בניגוד למה שדוידזון טען בראיון, יש סיבות להניח שבחירתו בשם "בורקס" הושפעה משני סרטים ישראלים שנוצרו בשנת 1970 ובהם למאפה הבורקס היה תפקיד מרכזי בעלילה. בסרט "השוטר אזולאי" נהגה בטי, אשתו של אזולאי, להכין בורקס למפקדיו ובסרט "לופו" לשכנתו של לופו, מתילדה, הייתה מסעדת בורקס. 
באותה שנה בדיוק יצר דוידזון את סרטו "שבלול" שהיה בסגנון אוונגארדי, "אומנותי" יחסית לשני סרטים אלו שהיו עממיים.

מוטיבים מרכזיים

במחקרו על סרטי הבורקס, קובע חוקר הקולנוע רמי קמחי כי מקורותיהם של דפוסי הייצוג של הגיבור, השכונה והמשפחה המזרחיים בסרטי הבורקס הם בספרות יידיש קלאסית וכי דפוסים אלה עברו אליהם בתיווכם של הבמאים והתסריטאים האשכנזיים של הבורקס. קמחי מדיר מתחום הבורקס יוצרים מזרחיים כגון: ג'ורג' עובדיה וזאב רווח ומראה בספרו כי סרטיהם שונים באופן מהותי מסרטי הבורקס הקלאסיים. לפי קמחי, סרטי הבורקס הם מחזור של סרטים היברידיים מבחינה תרבותית שהם בעת ובעונה אחת מזרחיים ישראליים וגלותיים אשכנזיים. 

ההגדרה שקמחי מציע לסרטי הבורקס: 
"סרטי הבורקס הם מחזור של אחד עשר סרטים שהופקו בשנים 1964–1977 ואשר משותפת להם רה-פרזנטציה פרדיגמטית של שכונה, קהילה ומשפחה מזרחיות, המתווכת על ידי במאי בעל רקע תרבותי אשכנזי. בסרטים אלה הנרטיב נבנה לרוב סביב תחרות כקונפליקט מרכזי, והרצף הקולנוע מיוצר תוך כדי שימוש רטורי ברמת מוצרנות נמוכה".
 
הסרט הראשון הנחשב לסרט בורקס הוא "סאלח שבתי", שביים אפרים קישון. הסרט כלל את הנרטיב הקלאסי ודפוסי הייצוג ששימשו אחר–כך ברוב סרטי הבורקס: התנגשות בין מזרחי עני לאשכנזים עשירים, הצגתם של המזרחים כיהודים פרה-מודרניים תוך שימוש בדפוסי הייצוג ששימשו את סופרי היידיש הקלאסיים להצגת יהודי השטעטל, הצגתם של האשכנזים כמודרניים ולרוב עשירים, יהירים, מתנשאים, אטומי לב ומנוכרים, קשר רומנטי בין אשכנזים למזרחים והצלחתו של המזרחי הפיקח והערמומי להערים על האשכנזים-השליטים. סרטי בורקס התאפיינו גם  בחיקויי מבטאים וסוציולקטים (אופן דיבור של שיכבה חברתית), במיוחד מבטאי יוצאי מרוקו, פרס, תימן ופולין.
בסרטי הבורקס שבאו אחרי "סאלח שבתי" חזרו מאפיינים אלה שוב ושוב בווריאציות כאלו ואחרות. סרטי הבורקס זכו בשנות השישים ועד סוף שנות השבעים להצלחה רבה בישראל, לצד ביקורת נוקבת, שהתמקדה בעיקר ברדידותם התמטית וערכי ההפקה הירודים שלהם.
אברהם הורוביץ

רבי אברהם הלוי (בן ר' שבתי) הורוביץ (1540–1615) היה דיין ומחבר ספרות תורנית. מחשובי היוצרים בפילוסופיה יהודית ומוסר בתקופתו, וצידד בעיסוק בתחומים אלו כנגד עמיתיו.

חייו

רבי אברהם הורוביץ בנם של רבי שבתי שפטל בן ישעיה הלוי הורוביץ ממנהיגי קהילת פראג ויוכבד בת ר' עקיבא מאובן, הוא אביו של רבי ישעיה הלוי הורוביץ (השל"ה).
רבי אברהם הורוביץ למד בתחילה בפראג, בה נולד, ולאחר מכן אצל הרמ"א בישיבתו שבקראקוב ואצל המהרש"ל בלובלין. מגדולי רבני יהדות פולין בימיו. בה'שנ"ה (1595) נבחר לשמש כדיין במדינת לבוב.
כמה מבניו עסקו אף הם ברבנות, בנו יעקב פרסם את ספרו "יש נוחלין" והגיה אותו, ובנו ישעיה נחשב לאחד מגדולי הרבנים בדורו, וידוע בשל ספרו "שני לוחות הברית".
שירה סתיו

ביוגרפיה

בשנת 2009 קיבלה תואר דוקטור לספרות עברית מאוניברסיטת בן-גוריון בנגב, על עבודה שכותרתה "אבא אני כובשת: יחסי אבות ובנות בשירה העברית בשנות השישים על פי שירתן של דליה רביקוביץ, תרצה אתר ויונה וולך". העבודה עובדה לספר שיצא לאור בשנת 2014.
שיריה החלו להתפרסם בכתבי עת ומוספי ספרות ושירה ובשנת 2007 זכתה בפרס "טבע" לשירה במסגרת פסטיבל המשוררים במטולה. זכתה ב-2009 בפרס ברנשטיין בתחום ביקורת ספרותית בעתונות יומית על פרסום מאמריה בעיתון "הארץ". בשנת 2010 התפרסם בהוצאת הקיבוץ המאוחד הספר "פתאום כבו כל האורות" אותו ערכה סתיו, המכנס את יצירת הפרוזה של תרצה אתר. ב-2012 התפרסם ספר שיריה הראשון "לשון אטית" בעריכת יגאל שוורץ. הספר זכה בפרס ברנשטיין לשירה לשנת 2013. בשנת 2014 מספר שירים מתוך הספר "לשון איטית" הוצגו בתערוכה "גזר דין גוף" בגלריה החדשה במוסררה.
סתיו נשואה לעידן לנדו ולהם בת ובן. מתגוררת בתל אביב.
טרפורד לי מלורי

קורות חייו

לי מלורי נולד בעיירה מוברלי במחוז צ'שייר. אחיו היה מטפס ההרים ג'ורג' מאלורי שנספה ב-1924 בניסיון לטפס על האוורסט. הוא למד משפטים באוניברסיטת קיימברידג' והחל לעבוד כפרקליט בלונדון.

מלחמת העולם הראשונה ואחריה

לי מלורי התגייס לצבא הבריטי ב-1914 כטוראי, עבר קורס קצינים וב-3 באוקטובר 1914 קיבל דרגת ליטננט משנה. באביב 1915 נשלח לחזית וב-16 ביוני 1915 נפצע ברגלו בקרב איפר השני. הוא הועלה לדרגת ליטננט ונשלח לטיפול בבריטניה. לאחר החלמתו הצטרף בינואר 1916 לגיס התעופה המלכותי, עבר הכשרה כטייס וב-17 ביוני 1917 הוצב בטייסת השביעית. בקרב על הסום השתתף במשימות צילום והפצצה. בנובמבר 1917 מונה למפקד הטייסת השמינית שעסקה בסיוע אווירי קרוב לכוחות הקרקע.
לאחר המלחמה נשאר בצבא והצטרף לחיל האוויר המלכותי שהוקם. הוא עסק בהדרכה ונחשב לבר סמכא בנושא שיתוף בין כוחות אוויר ויבשה. ב-1935 הוצב לזמן קצר במפקדת חיל האוויר המלכותי בעיראק. ב-דצמבר 1937 מונה למפקד קבוצת טייסות הקרב ה-12 וב-1 בנובמבר 1938 הועלה לדרגת תת מרשל האוויר.

מלחמת העולם השנייה

קבוצת טייסות הקרב ה-12 הייתה ממונה על הגנת מרכז אנגליה. לי מלורי דגל בשיטת "הכנף הגדולה" - תקיפת המטוסים הגרמנים בכוח גדול בדרכם לבריטניה. לשיטת זו התנגד תת-מרשל קית' פארק שהיה מפקד קבוצת טייסות הקרב ה-11. פארק נקט בשיטה של שליחת הטייסות שלו בנפרד. פארק גם התלונן על לי מלורי שאינו עושה מספיק להגנת שדות התעופה. מפקד חיל האוויר המלכותי, צ'ארלס פורטל, צידד בדעתו של לי מלורי לעומת מפקד טייסות הקרב יו דאודינג. ב-נובמבר 1941 שחרר פורטל את פארק ודאודינג מתפקידם ולי מלורי התמנה למפקד קבוצת טייסות הקרב ה-11.
באוגוסט 1942 מונה למפקד הכוח האווירי בפשיטה על דייפ. הבריטים הפסידו 106 מטוסים לעומת 48 של הלופטוואפה חלק מהכישלון היה נעוץ בעליונותם של מטוסי ה-פוקה-וולף Fw 190 על מטוסי הספיטפייר.
בנובמבר 1942 התמנה למפקד פיקוד טייסות הקרב ובינואר 1943 הועלה לדרגת  מרשל אוויר.
לקראת הפלישה לאירופה היה על דוויט אייזנהאואר לבחור מפקד אחד לכוח האווירי של כוח הפלישה והוא העדיף את לי מלורי על ארתור טדר וארתור הריס הבריטיים וקארל ספאץ האמריקאי.
באוגוסט 1943 מונה לי מלורי למפקד העליון של כוחות האוויר שנועדו לפלישה לנורמנדי. בפלישה לנורמנדי הוא תיאם את הפעולות של זרועות האוויר השונות והכוח האווירי הצליח להאט את התקפות הגרמנים על הכוחות הנוחתים.

מותו

ב-16 באוגוסט 1944 מונה לי מאלורי למפקד האוויר של פיקוד דרום-מזרח אסיה והועלה לדרגת מרשל אוויר ראשי. בדרכו למפקדתו החדשה ב-14 בנובמבר 1944 במזג אוויר סוער, התרסק מטוסו מעל האלפים הצרפתיים וכל הנוסעים כולל אשתו, נהרגו. גופותיהם נתגלו רק ב-1 בינואר 1945 והם נקברו סמוך למקום ההתרסקות. בשנת 2004 פתחה הקהילה של העיירה ליד מקום ההתרסקות, מוזיאון קטן לזכרו של לי מלורי במלאת 60 שנה למותו.
B-37

B-37 הייתה צוללת מסדרת פוקסטרוט (פרויקט 641) בצי הצפוני של הצי הסובייטי.

התאונה

ב-11 בינואר 1962 הצוללת נקשרה בבסיס הצי לצורכי תחזוקה ובדיקת הטורפדו, כאשר כל הדלתות האטומות למים פתוחות. שריפה פרצה במדור הטורפדו ככל הנראה כתוצאה מגז מימן שהוצת מציוד אלקטרוני. כל 11 הטורפדו התפוצצו בעקבות החום. הצוללת הושמדה מיד כאשר כל הצוות על סיפונה, למעט 2 קצינים שהיו מחוץ לצוללת. 
הצוללת S-350 הייתה קשורה ליד ה-B-37 ונפגעה קשות מהפיצוץ וכמה אנשים מכלי שיט אחרים מהמספנה נהרגו.
בסך הכל נהרגו 122 איש: 59 מאנשי הצוות של הצוללת B-37, מאנשי הצוות של ה-S-350 נהרגו 19, ו-44 אחרים.
תיכון בליך

אזור בליך במלחמת העצמאות

שכונת רמת חן בה נמצא "בליך" הייתה החלק המזרחי של העיירה הערבית סלמה. "בליך" נמצא על גבעה שבזמנו הייתה חשופה והיו עליה חמישה בתים מתוכם ירו צלפים ערבים על רמת גן, גבעתיים, אפעל וכפר אז"ר ("גבעת חמשת הבתים"). הוחלט לפשוט על הגבעה ולפוצץ את הבתים.
המבצע נקרא בשם הקוד: מבצע נזלת והיה אחד המבצעים הראשונים של חטיבת אלכסנדרוני.
בליל ה-18 בינואר 1948 יצא כוח בגודל של מחלקה ועם שחר כבש את הגבעה ופוצץ את הבתים. בפעולה נפצע קשה מפקד הכוח אריאל אנקלביץ וכעבור שלושה ימים נפטר מפצעיו. הוא היה החלל הראשון של חטיבת אלכסנדרוני במלחמת העצמאות.
בינואר 2008, במלאת 60 שנים לקרב זה הוצב לוח הנצחה ב"בליך" לזכר הפעולה ולזכרו של אנקלביץ.

קיום בחירות הדמה בבליך ומסורות נוספות

בית הספר בליך ידוע מזה מספר עשרות שנים במסורת של קיום בחירות דמה בקרב התלמידים. ב-1969 נערכו בבית הספר בחירות דמה יום לפני הבחירות לכנסת. הבחירות מאז 1992 נערכות סמוך למועד קיומן של הבחירות האמיתיות ומושכות אליהן כלי תקשורת רבים ויוצרות עניין רב גם בין המועמדים להיבחר לכנסת. מסורת זו צברה תאוצה לאחר שבחירות הדמה עבור הבחירות לכנסת התשיעית ב-1977 חזו את "המהפך". ב-1986, שלא הייתה שנת בחירות לכנסת, נערכו בבית הספר בחירות דמה בהן זכה גוש השמאל ל-269 קולות וגוש הימין ל-208 קולות. ב-1988 זכו בבחירות הדמה בבית הספר המערך ורצ ל-67 מנדטים בעוד שהליכוד והתחייה קיבלו 41. ב-1990, שלא הייתה שנת בחירות, זכו מפלגות השמאל ב-45.6% מהקולות בבחירות הדמה בבית הספר ואילו מפלגות הימין ל-44.8%.
ב-1992 נחזתה עליית ממשלת רבין, וב-1996 נתנו התלמידים את הבכורה במדגם הבחירות האישיות לשמעון פרס על פני בנימין נתניהו.
לקראת בחירות 1999, המדגם בבליך העניק את הניצחון לאהוד ברק עם 56%, נתניהו קיבל 25% ואיציק מרדכי 11%.
בבחירות האישיות של 2001 הביס אהוד ברק במדגם בבית הספר את אריאל שרון עם 58% מול 42%. בבחירות הדמה בשנת 2003 קיבל גוש המרכז-שמאל (שינוי, העבודה, ישראל אחרת, מרצ וחד"ש) 56.8% מהקולות בבליך וגוש הימין קיבל 43.1%. בבחירות הדמה בשנת 2006 בבליך זכה גוש המרכז-שמאל ב-74.15% וגוש הימין קיבל 25.85%.
בשנת 2009 לא נערכו בחירות דמה טרם הבחירות לכנסת השמונה עשרה בעקבות מבצע עופרת יצוקה.
בשנת 2013 ניצחה מפלגת יש עתיד בבחירות הדמה. תוצאות אלו חזו את מגמת ההצלחה המפתיעה של יש עתיד אשר זכתה ל-19 מנדטים. עם זאת, המפלגה בעלת מספר המנדטים הגבוה בבחירות לכנסת הייתה הליכוד (31). תוצאות בחירות הדמה חזו את תוצאות הבחירות בעיר רמת גן.
בשנת 2015 נערכו בחירות דמה לקראת הבחירות לכנסת העשרים, בבחירות זכתה מפלגת המחנה הציוני ב-32% מהקולות ומפלגת יש עתיד קיבלה כ-28% מהקולות, ואחריהן מפלגת הליכוד עם כ-14% מהקולות. לעומת זאת בבחירות לכנסת קבלה מפלגת המחנה הציוני רק כ-19% מהקולות, ומפלגת יש עתיד כ-9%. המפלגה שניצחה בבחירות לכנסת הייתה הליכוד (23.4%).
בשנת 2019 ניצחה כחול לבן בבחירות הדמה לקראת הבחירות לכנסת העשרים ואחת עם 47% מהקולות והליכוד קיבל 21% מהקולות.
ישראל מ' תא-שמע

ביוגרפיה

תא-שמע נולד בשנת 1936 בתל אביב. בצעירותו למד בעירו ב"הסתדרות החרדים" ובישיבת היישוב החדש. ב-1954 עבר לישיבת חברון בירושלים, שם הוסמך לרבנות, בגיל 21, בידי הרב יצחק אייזיק הלוי הרצוג. במאי 1956 זכה בפרס לחידושי תורה בכתב של משרד הדתות. בשנים 1957–1959 שירת בצה"ל.
בשנת 1960 החל בלימודיו האקדמיים וקיבל תואר שני בתלמוד באוניברסיטה העברית, ובשנת 1973 קיבל תואר דוקטור באוניברסיטת בר-אילן. לימד בחוג לתלמוד באוניברסיטת בר-אילן, ובשנת 1981 עבר לאוניברסיטה העברית, שבה מונה לפרופסור מן המנין בשנת 1991. בשנת 1999 פרש לגמלאות. במשך כ-18 שנה, החל משנת 1963, שימש כמזכיר המערכת ואחר כך כעורך משנה בנושאי יהדות באנציקלופדיה העברית. זכה בפרס ביאליק ובפרס א.מ.ת ובשנת 2003 הוענק לו פרס ישראל בחקר התלמוד. הלך לעולמו בחול המועד סוכות תשס"ה, 4 באוקטובר 2004.
תא-שמע עסק בעיקר בחקר הספרות הרבנית בימי הביניים. מחקריו עסקו בעיקר בספרות הראשונים, הן במוקדיה המרכזיים באשכנז, בצרפת ובספרד והן במקומות פחות מרכזיים כמו ביזנטיון, צפון אפריקה, איטליה, אנגליה ועוד. מחקרו כלל סקירה של אופי בתי המדרש השונים במהלך ימי הביניים כמו גם ניסיונות לאפיין שיטות לימוד ייחודיות לבתי המדרש השונים. במסגרת מחקריו בדק כתבי יד רבים, והיה מנהל המכון לתצלומי כתבי יד עבריים שעל יד הספרייה הלאומית ומזכיר מדעי של חברת מקיצי נרדמים. כמו כן חקר את עולם המנהגים האשכנזיים הקדומים. בתחום זה עסק לא מעט, ועמד על קשריו של מנהג אשכנז הקדמון עם המורשת הארץ-ישראלית, פעמים אף בניגוד להלכה כפי שהיא מתבטאת בתלמוד הבבלי. הוא עסק מעט גם ביחס בין ההלכה והמיסטיקה היהודית. פרופ' תא-שמע פרסם למעלה ממאה וחמישים מאמרים בתחומי מחקריו בכתבי עת מדעיים.
הוועדה שבחרה בו לקבלת פרס ישראל כתבה על יצירתו:
מפעלו מעיד כי אפשר למזג במחקר בין הלכה לתרבות ולספרות וליצור תמונה עשירה בפרטים ועמוקה בכללים של רוח העם היהודי באירופה בימי הביניים, כשעומדים זה לצד זה תלמוד תורה, הלכה, מנהג, קבלה וחיי יום יום. וכל זה על רקע התרבות הנוצרית בת התקופה.
חבר השופטים הגדיר את פרופ' תא-שמע כיחיד מסוגו:
תא שמע הוא החוקר היחיד בדורנו המתמקד בספרות הרבנית וביחס בין ההלכה לאורח החיים בכל מרכזי התורה באירופה של ימי הביניים: אשכנז, ספרד, פרובאנס, איטליה, אנגליה וביזנטיון. לצד אפיון שיטתי של הקווים המייחדים כל מרכז וכל תקופה.
אמוראי בבל

היסטוריה

בבל הייתה מרכז תורני גדול בתקופת התלמוד, ופעלו בה שתי ישיבות שתחילתן בישיבת סורא מיסודו של רב וישיבת נהרדעא מיסודו של שמואל, כשבמהלך התקופה נדדו הישיבות למקומות שונים.
תלמידי הישיבות הבבליות שחיו ופעלו בערי בבל מסרו את מסורות התורה שבעל פה שלמדו בישיבות, ולימים הועלו מסורותיהם בתלמוד הבבלי.
תקופת אמוראי בבל נמשך מאז ימי רב ושמואל, עד לתקופת רבינא ורב אשי. תקופה זו נמשכה כשמונה דורות ונסתיימה בחתימת התלמוד.
וילברורד סנל

חייו

סנל נולד בליידן. בשנת 1613 ירש את אביו רודולף סנל (1546-1613) כפרופסור למתמטיקה באוניברסיטה של ליידן. בשנת 1615 הוא תכנן וביצע שיטה חדשה למדידת רדיוס כדור הארץ בעזרת קביעת המרחק בין נקודה אחת על האדמה לבין המקבילה לה בקו רוחב אחר, על ידי טריאנגולציה. מאמרו Eratosthenes Batavus ("ארטוסתנס ההולנדי"), שפורסם בשנת 1617, מתאר את השיטה ומציג את התוצאות של יישום השיטה בין אלקמאר וברגן אופ זום—שתי ערים המופרדות על ידי מעלה אחת ברוחב, שהמרחק ביניהן נמדד על ידו להיות 117,449 יארד (107.395 ק"מ). המרחק בפועל הוא בערך 111 ק"מ. סנל היה גם מתמטיקאי בולט, והמציא שיטה חדשה לחישוב π—השיפור המשמעותי הראשון מאז ימי קדם. הוא גם גילה את חוק השבירה האופטית הקרוי על שמו בשנת 1626. הוא נפטר בליידן ב-30 באוקטובר 1626.
נוסף על Eratosthenes Batavus הוא פרסם גם את Cyclometria sive de circuli dimensione‏ (1621), ו-Tiphys Batavus‏ (1624). הוא גם ערך את Coeli et siderum in eo errantium observationes Hassiacae‏ (1618), שבו פורסמו התצפיות האסטרונומיות של לנדגרייב ויליאם הרביעי מהסה. חיבור שלו על טריגונומטריה (Doctrina triangulorum) פורסם שנה לאחר מותו.
ז'וליניה

תולדות היישוב

עד המאה ה-18 היה ז'וליניה כפר בבעלות אצולה. מעמד עירוני שהוענק ליישוב ניטל ממנו בין מלחמות העולם.

יהודי ז'וליניה

במחצית השנייה של המאה ה-18 התקיימה בכפר קהילה יהודית מאורגנת, שהייתה כפופה לקהילת לנצוט הסמוכה. בשנות ה-80 של המאה ה-19 גדלה הקהילה היהודית ביישוב, בשל ישיבתו של האדמו"ר אברהם יוסף איגרא במקום. משנות ה-90 של המאה ה-19 היגרו רבים מיהודי היישוב לארצות הברית.
בשנת 1905 הופצה נגד יהודי היישוב עלילת דם, ובדצמבר 1918 פרעו ביהודי היישוב תושביו הפולנים. בין מלחמות העולם התגברה ביישוב הפעילות הציונית, ונמנו בו 569 יהודים, רוב תושביו.
עם כניסת הגרמנים לכפר בספטמבר 1939, גורשו חלק מיהודיו לתחום השליטה הסובייטי. על יתר בני הקהילה הוטלו גזירות שונות, ובהן עבודות כפייה, ובשלהי 1941 עד תחילת 1942 הועברו כולם לאתרי ריכוז היהודים באזור, מהם שולחו ברובם למחנה ההשמדה בלז'ץ.
ממשלת ישראל הרביעית

הקמת הממשלה

אחרי התפטרותו מממשלת ישראל השלישית, בן-גוריון החליט להרכיב ממשלה חדשה. לאחר שקיבל את תמיכת מפא"י, מפלגות הלוויין שלה, והמפלגות הדתיות-ציוניות, החליט להרחיב את הבסיס הקואליציוני. לאחר ריכוך מדיניות הקיצוב, הסכימו הציונים הכלליים להצטרף לממשלה, וגם המפלגה הפרוגרסיבית הסכימה. הממשלה נהנתה מרוב של 87 חברי כנסת.

סיום כהונת הממשלה

בן-גוריון התפטר מהממשלה ב-6 בדצמבר 1953, והחליט להתיישב בקיבוץ שדה בוקר שבנגב.
טוראיס

מאפיינים

טוראיס הוא כוכב ענק לבן-צהבהב עם סיווג ספקטרלי F6 II. סיווג זה ניתן על פי מדידה פוטומטרית, כאשר מדידות ספקטרוסקופיות מראות תכונות שמתאימות יותר לכוכב מסוג ספקטרלי F2 או F5 ולכן לפעמים הוא מקבל את הסיווג F5IIkF2IImF5II, שמציין את הסיווג המתאים למדידות הספקטרוסקופיות השונות. מסתו של טוראיס מעט גדולה ממסת שמש, אך רדיוסו גדול פי 3.5 מרדיוס השמש, טמפרטורת פניו כ-6,900 קלווין והוא מאיר בעוצמה של פי 24 מעוצמת ההארה של השמש.
בהירותו של טוראיס משתנה בין דרגות בהירות 2.68 ו-2.87 במחזוריות של 3 שעות, 22 דקות ו-52 שניות או 7.1 מחזורים ביום, והוא מסווג כמשתנה קפאידי ננסי מהסוג של δ במגן. סיבת ההשתנות היא פעימות מחזוריות שגורמות להתנפחות והתכווצות של הכוכב תוך עלייה וירידה בבהירות. זהו אחד המשתנים הקרים ביותר מסוג זה, שכן בדרך כלל משתני δ במגן הם בעלי טמפרטורה של 7,000 - 8,000 קלווין. עם מרחק של כ-63.5 שנות אור ממערכת השמש זהו גם אחד הכוכבים הקרובים ביותר מסוג זה, אך בעבר הוא היה אף קרוב יותר. לפני כ-394,000 שנים הוא היה במרחק של כ-11.6 שנות אור ממערכת השמש, דומה למרחק של פרוקיון כיום, והיה אז אחד הכוכבים הבהירים ביותר בשמי הלילה עם בהירות מדרגה 0.9-.
במרחק זוויתי של כ-27 שניות קשת מטוראיס נמצא כוכב עמום מאוד עם בהירות מדרגה 13.8, אך בשל המרחק הזוויתי הקטן והפרש הבהירויות הגדול, לא ניתן למדוד את תכונותיו. נראה שהכוכבים אינם קשורים זה לזה ורק במקרה נמצאים על אותו קו ראייה, אך אם השניים כן נמצאים באותו מרחק ממערכת השמש, אז בן הזוג העמום הוא ככל הנראה ננס אדום שמקיף את טוראיס במרחק של לפחות 540 יחידות אסטרונומיות.
טרנטון

היסטוריה

ב-1679 הוקם יישוב על ידי הקווייקרים, באזור שנקרא אז "מפלי דלאוור". הקווייקרים נרדפו בתקופה ההיא באנגליה, וצפון אמריקה היוותה מקום מקלט טוב עבורם לממש את חופש הדת.
עד 1717 העיירה קיבלה את השם "טרנט-טאון", על שם ויליאם טרנט, אחד מבעלי האדמות הגדולים של האזור. מאוחר יותר קוצר השם ל"טרנטון".
במהלך מלחמת העצמאות האמריקאית, העיר הייתה האתר הראשון שבו ניצח ג'ורג' וושינגטון: ב-26 בדצמבר 1776 צבא ארצות הברית בראשות וושינגטון הביס את החיילים ההסיאנים שהוצבו במקום. אחרי סיום המלחמה הייתה טרנטון בירת ארצות הברית לזמן קצר, בחודשים נובמבר-דצמבר של שנת 1784. העיר נחשבה אז לבירה הקבועה של ארצות הברית, אבל מדינות הדרום העדיפו שעיר הבירה תהיה דרומית לקו מייסון דיקסון.
טרנטון הפכה לבירת ניו ג'רזי בשנת 1790, אף כי גם קודם לכן נאספה המועצה המחוקקת בעיר. במהלך מלחמת 1812 פעל בעיר בית החולים המרכזי של צבא ארצות הברית.
טרנטון הייתה מרכז תעשייתי חשוב בין סוף המאה ה-19 לתחילת המאה ה-20. לעיר הגיעו מהגרים רבים מאירופה.

פוליטיקה וממשל

העיר מנוהלת על ידי מועצת העיר המורכבת משבעה נציגים- שלושה נציגים הנבחרים על ידי כלל העיר, וארבעה נציגים הנבחרים בארבעה מחוזות בחירה. ראש העיר והמועצה נבחרים אחת בארבע שנים, שלא במסגרת מפלגתית. מבחינה ארצית (נכון לשנת 2011), 45% מתושבי העיר רשומים כדמוקרטים, 3% רשומים כרפובליקנים, והשאר לא רשומים לאף מפלגה. בבחירות לנשיאות ארצות הברית 2012, ברק אובמה ניצח בעיר ברוב של למעלה מ-93%.
מפעלי חבל מעון

היקף הפעילות

המפעלים עובדים בכל עונות השנה ומטפלים בתוצרת חקלאית משטח מעובד המשתרע על כ-250 אלף דונם קרקע שלחין ו-4,000 דונם של פרדסי הדרים. המפעלים אינם עוסקים בעיבוד מזון, אלא אך ורק בטיפול ראשוני בתוצרת חקלאית ובשיווקה.
למרות תנאי האקלים באזור והקרקע החולית, החקלאות בחבל אשכול היא אינטנסיבית. סך התוצרת של ירקות שורש (תפוחי אדמה, גזר וצנונית) המשווקת על ידי התאגיד מגיעה ליותר מ-160 אלף טון בשנה. תפוחי האדמה, המהווים גידול מרכזי בנגב המערבי, תופסים כ-85% מנפח הפעילות במפעלים. 
נתח השוק של יח"מ בתפוחי אדמה לשוק המקומי עומד על כ-25%. 45% מהתוצרת מיוצאת לשווקים באירופה כשאנגליה רוכשת 45% מכלל התוצרת, גרמניה (15%), הולנד (15%), צרפת (13%) ושווייץ (12%). שאר התוצרת משווקת למזרח אירופה ורוסיה.
בנובמבר 2011 הקימו מפעלי חבל מעון חברת יצוא עצמאית בעקבות קריסת אגרקסקו. לאחר שעבדה עם זו במשך עשרות שנים והייתה הלקוח הגדול ביותר שלה בהיקף הכמותי של היצוא.

היסטוריית הפעילות החקלאית באזור

רמת המשקעים השנתית הממוצעת באזור נעה בין 100 ל-300 מ"מ ולא מאפשרת גידול ירקות בדרך של חקלאות בעל. נקודת המפנה בחקלאות בנגב המערבי הייתה בשנות החמישים, עם הקמת מפעל ירקון-נגב שסיפק מים גם לצורכי חקלאות והביא להתאמת הגידולים לתנאי הקרקע והאקלים. עם השנים התפתחו החקלאות הקיבוצית והחקלאות המושבית באזור לכיוונים שונים; המושבים פנו לגידול ירקות בעיקר בחממות ובבתי צמיחה והתארגנו לשיווק בנפרד. הקיבוצים התמקדו בעיקר בגידולים בשטחים פתוחים ושמרו על שיווק משותף בחלק גדול מהגידולים החקלאיים. רק בסוף שנות החמישים הוצב במפעל האזורי מערך ראשון למיון תפוחי אדמה.

קיבוצים החברים בקואופרטיב

נחל עוז, בארי, רעים, כיסופים, עין השלושה, נירים, ניר עוז, מגן, גבולות, צאלים, ניר יצחק, כרם שלום, חולית וסופה.
החקלאות המאוגדת היא בסיס ההכנסה העיקרי של מרבית קיבוצי חבל אשכול, למעט התעשייתיים שביניהם (בארי, ניר יצחק ומגן). עיקר הפעילות מתבצע בעבודה עצמית על ידי חברי הקיבוצים ] ורוב היישובים המשווקים למפעלים עדיין מוגדרים כ"קיבוצים שיתופיים".

היסטורית ההנהלה

בשנת 1999 נבחר צבי (השי) רובין מקיבוץ ניר עוז לכהן בתפקיד יו"ר ומנכ"ל מפעלי חבל מעון.
לאחר 12 שנים, בחודש מרץ 2011, נבחר שלמה תירוש להחליפו כיו"ר ודרור תנורי החליף את רובין כמנכ"ל. בתפקידו הקודם שימש תנורי כמנהל ענף תפוחי האדמה ביח"מ במשך 12 שנים ולפני כן היה מרכז משק וחבר ההנהלה הכלכלית בנירים.
לראות אותך מאושר

רקע וכתיבה

השיר נכתב, הולחן והופק על ידי הנרי. השיר הוא שיר בסגנון הפופ המשלב בתוכו גם את סגנון הדאנס. על הווידאו קליפ הרשמי שפורסם עבור השיר נאמר כי בינו לבין הווידאו קליפ של "Drunk in Love" של ביונסה וג'יי זי, יש דמיון רב.
יוסי חרסונסקי סקר את השיר בחיוב והעניק לו ציון של שלושה וחצי כוכבי זהב מתוך חמישה בסך הכל.

וידאו קליפ

הוידאו קליפ הרשמי של השיר בוים על ידי הנרי שכתב, הלחין והפיק אותו, ופורסם ב-3 במרץ 2014. בקליפ ניתן לראות את בוסקילה, על גבי חוף ים ביחד עם בן זוגה. לאורכו ניתן לראות את השניים כשהם נמצאים בבית קפה.
בנוסף לכך, העלתה בוסקילה לפני צאת הקליפ את האודיו של השיר.
תומר דבורה (אתר מקראי)

תֹּמֶר דְּבוֹרָה הוא שמו של עץ המופיע במקרא, בספר שופטים, מיקומו בין הרמה לבין בית אל. תחת עץ זה, קיבלה דבורה הנביאה את הבאים אליה למשפט.
העץ קרוי על שמה של דבורה היה מוכר לתושבי האזור הנמצא באזור הרמה.
יש הסוברים כי תומר דבורה הוא המקום בו נקברה גם דבורה מינקת רבקה. קביעה זו אינה מתקבלת כי לא קיים דמיון לשוני בין הסיפורים. מעבר לכך בסיפור מינקת רבקה מסופר כי דבורה המינקת נקברה תחת עץ הקרוי אלון בכות.
ויקטור גרן שסייר בארץ ישראל במאה ה-19 מזהה את הרמה בה היה קיים עץ זה, עם הכפר ראם אללה של ימינו. יש הסוברים כי אלון תבור הוא תומר דבורה (שופטים, ד', ה') ובעל תמר (שופטים, כ', ל"ג), אך אחרים מזהים את מקומו של אלון תבור בח'רבת ארחא צפונית לתל אל פול.
ראול מנדוזה

ארגונים עצמאיים (2016-2006)

מנדוזה ערך את הבכורה שלו בענף ההיאבקות המקצועית ב-16 בספטמבר 2006. במהלך עשר השנים הבאות התחרה מנדוזה בארגונים עצמאיים ברחבי מקסיקו כמו DTU, PdM, IWRG, ארגון הלוצ'ה ליברה המוכר AAA ובארגון היפני Pro Wrestling Noah.

טורניר משקל קל ו-NXT‏ (2016-היום)

מנדוזה הוכרז כאחד מ-32 המשתתפים בטורניר משקל קל שקבע את אלוף ה-WWE במשקל קל, כשהוא מייצג את מקסיקו. מנדוזה הודח מהטורניר עוד בסיבוב הראשון על ידי בריאן קנדריק. לאחר הטורניר, מנדוזה הוחתם לחוזה פיתוח עם ה-WWE ונשלח ל-NXT. מנדוזה ערך את הופעת הבכורה שלו ב-25 במאי 2017 בהפסד לולווטין דרים. ב-9 בפברואר 2018 מנדוזה ניצח בקרב באטל רויאל אשר קבע את המועמד לתואר אליפות NXT. יום לאחר מכן, מנדוזה התחרה בקרב על האליפות ונוצח על ידי האלוף, אנדרדה "סיין" אלמאס. ב-12 בספטמבר, מנדוזה נוצח על ידי לארס סאליבן. ב-31 באוקטובר, מנדוזה והומברטו קאריו הפסידו בקרב זוגות לדני בורץ' ואוני לורקאן. ב-5 בדצמבר, מנדוזה והומברטו קאריו הפסידו בקרב זוגות לסטיב קאטלר וווסלי בלייק. ב-17 באפריל בפרק של התוכנית NXT UK, מנדוזה והומברטו קאריו הפסידו לג'ו קופי ומארק קופי. ב-8 במאי, מנדוזה ניצח את רידיק מוס. ב-19 ביוני, מנדוזה הפסיד לדמיאן פריסט. ב-23 ביולי בתוכנית 205 לייב, מנדוזה והומברטו קאריו ניצחו את גראן מטאליק וקאליסטו. ב-11 וב-25 בספטמבר, מנדוזה נוצח על ידי קמרון גריימס.
ארלון

גאוגרפיה

העיר ממוקמת באזור התיירות של יער הארדנים, 185 ק"מ דרומית מזרחית לבריסל, על ציר מסילת הברזל בריסל-לוקסמבורג-שטראסבורג. ארלון היא מקורו של נחל סמואה (אחד מיובליו של נהר המז).
נסים הכהן

בתוניסיה

נולד בג'רבה שבתוניסיה בשנת 1912 (ה'תרע"ב) למיחה ולרב כמוס מאסו הכהן, שהיה נשיא הקהילה, נצר למשפחת הכהנים אבריש, ודור שישי לרב שאול הכהן. לאחר פטירת אביו בז' בסיון של אותה השנה, גדל והתחנך כבן בית אצל הרב דוד (דידו) הכהן. בהמשך למד אצל הרב רחמים חי חויתה הכהן, שתמך בו כלכלית, גם בהוצאות חתונתו, וכשרצה לצאת לעבוד לפרנסתו, דאג לו הרב רחמים למשרת מלמד תינוקות בתמורה למשכורת חודשית. בשנת 1931 (ה'תרצ"א) נישא לרחל, ונשלח לשמש כמורה וכמחנך לילדים בעיר בן גרדאן שבדרום תוניסיה, לצד הרב מכלוף יאנה.
בשנת 1938 (ה'תרצ"ח) מונה לשמש כדיין, כמורה הצדק וכרב העיר בן גרדאן, לאחר שהוסמך לכך על ידי הרב דוד כטורזה, ראש הרבנים ואב בית הדין בתוניס. הרב הכהן והרב מכלוף יאנה ישבו בבית הדין בימי רביעי לסירוגין בכל שבוע. במשך שנות כהונתו כרב העיר, מסר שיעורים במשך ימי השבוע ובשבת למבוגרים, והקים את קרן הצדקה "דגל התורה" שמטרתה לדאוג לצורכי תלמידיו, ולרכישת ספרים, וכן הפנה את תלמידיו ללימודים בישיבות ידועות.
מפסקיו הבולטים הוא החיוב לברך ברכת המוציא על מצה, אף בשאר ימות השנה, כנגד מנהג הספרדים, והיתר אכילת צבי ואייל על פי מסורת שהייתה בידיו.

בישראל

ב-7 בנובמבר 1949 (ט"ו בחשוון ה'תש"י) עלה לישראל, והשתכן במעברת בית ליד. בשנה זו הוסמך לרבנות על ידי הרב בן-ציון מאיר חי עוזיאל והרב יצחק אייזיק הלוי הרצוג, והחל לשמש כרבו של מושב שרשרת, שם הקים את קרן הצדקה "קופת צנועים", וקידם את תחום החינוך והטהרה כשלימד את צעירי המושב בכל ערב, והקים בו מקווה מקומי.
בחודש אייר ה'תשי"ז, היו הרב הכהן וידידו הרב שלמה מאזוז, מהראשונים שהשתתפו ביום עיון שבועי לרבני האזור, שיזם ידידם הרב רפאל כדיר צבאן, רב העיר נתיבות. מדי חודש אלול נהגו השלושה לנסוע פעמיים להתפלל ולומר סליחות בכותל המערבי, עם תושבים ורבנים נוספים מהאזור.
הלך לעולמו ב-5 ביולי 1974 (ט"ו בתמוז ה'תשל"ד) לאחר מחלה, ונקבר בבית העלמין שבנתיבות.